A TANÁCS HATÁROZATA
(2009. április 27.)
az Írországban fennálló túlzott hiányról
(2009/416/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (6) bekezdésére,
tekintettel a Bizottság ajánlására,
tekintettel az Írország által tett észrevételekre,
mivel:
(1)
A Szerződés 104. cikke szerint a tagállamoknak kerülniük kell a túlzott költségvetési hiányt.
(2)
A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
(3)
A Szerződés 104. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja hogy a túlzott hiány fennállását határozatban kell megállapítani. A Szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtásához. A 3605/93/EK tanácsi rendelet (2) megállapítja az említett jegyzőkönyv rendelkezéseinek alkalmazására vonatkozó részletes szabályokat és meghatározásokat.
(4)
A Stabilitási és Növekedési Paktum 2005-ös reformja az eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés azonnali visszaállítását célozzák.
(5)
A Szerződés 104. cikkének (5) bekezdése értelmében a Bizottság véleményt terjeszt a Tanács elé, ha úgy ítéli meg, hogy valamely tagállamban túlzott hiány áll fenn vagy következhet be. A 104. cikk (3) bekezdése szerinti jelentését, valamint a Gazdasági és Pénzügyi Bizottság véleményét figyelembe véve, a Bizottság a 104. cikk (4) bekezdésével összhangban megállapította, hogy Írországban túlzott hiány áll fenn. Ezért 2009. március 24-én a Bizottság Írország vonatkozásában ennek megfelelő véleményt terjesztett a Tanács elé (3).
(6)
A Szerződés 104. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Írország esetében ez az általános értékelés a következő megállapításokat eredményezi.
(7)
A stabilitási program aktualizált változata szerint az államháztartási hiány Írországban 2008-ban elérte a GDP 6,3 %-át, és így meghaladta a GDP 3 %-ában kifejezett referenciaértéket. A hiány nem maradt közel a GDP 3 %-át jelentő referenciaértékhez, de az említett érték túllépése a Szerződés, valamint a Stabilitási és Növekedési Paktum értelmében kivételesnek tekinthető, és elsősorban a jelentős mértékű gazdasági visszaesés eredménye. A Bizottság szolgálatainak 2009. januári időközi előrejelzése szerint a reál-GDP növekedése Írországban 2008-ban jelentős negatívumba fordult (-2,0 %-ra, amely valamivel rosszabb, mint az ír hatóságok által a stabilitási program aktualizált változatának 2009. januári kiegészítésében bejelentett -1,4 %-os előrejelzés).
(8)
Emellett a referenciaérték túllépése nem tekinthető átmenetinek. A Bizottság szolgálatainak 2009. januári időközi előrejelzése szerint a 2009-es költségvetésben a jelenlegi évre tervezett intézkedéseket figyelembe véve (azonban a 2009 februárjában bejelentett, a GDP 1 %-át kitevő további konszolidációs csomag nélkül) a hiány 2009-ben a GDP 11 %-ára szélesedik, és változatlan politikát feltételezve 2010-ben tovább romlik, a GDP 13 %-ára. A Szerződés hiányra vonatkozó kritériuma nem teljesül.
(9)
A bruttó államadósság 2008-ban a GDP 40,6 %-át tette ki, ami a GDP 60 %-ának megfelelő referenciaérték alatt marad. A Bizottság szolgálatainak 2009. januári időközi előrejelzése szerint azonban az adósságállomány gyors növekedése folytatódik, és 2010-re meghaladja a GDP 60 %-ában meghatározott referenciaértéket.
(10)
Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe a 104. cikk (6) bekezdése szerint túlzott hiány fennállását megállapító tanácsi határozatban, ha a kettős feltétel - vagyis hogy a hiány közel marad a referenciaértékhez és a referenciaérték túllépése átmeneti - teljes mértékben teljesül. Írország esetében ez a kettős feltétel nem teljesül, ezért az említett határozathoz vezető lépések során érdemleges tényezők figyelembevételére nem kerül sor,
ELFOGADTA EZT A HATÁROZATOT:
1. cikk
Az általános értékelésből következik, hogy Írországban túlzott hiány áll fenn.
2. cikk
E határozat címzettje Írország.
Kelt Luxembourgban, 2009. április 27-én.